മൈലാപ്പൂർ ഗൌരി അമ്മാൾ

തമിഴ് നാട്ടിലെ മൈലാപ്പൂരിൽ നിന്നുള്ള ഒരു ഭരതനാട്യം നർത്തകിയായിരുന്നു മൈലാപ്പൂർ ഗൌരി അമ്മ എന്നും അറിയപ്പെടുന്ന മൈലാപ്പൂർ ഗൌരി അമ്മാൾ  (1892–1971). മൈലാപ്പൂരിലെ കപാലീശ്വരർ ക്ഷേത്രത്തിലെ ദേവദാസി നർത്തകി ആയിരുന്നു അവർ. 1959 ൽ ഭരതനാട്യത്തിൽ സംഗീത നാടക അക്കാദമി അവാർഡ് ലഭിച്ചു.

 ജീവചരിത്രം 
1892 ൽ തമിഴ്നാട് മൈലാപ്പൂരിലെ ഒരു ദേവദാസി കുടുംബത്തിലാണ് മൈലാപ്പൂർ ഗൌരി അമ്മാൾ ജനിച്ചത്. അമ്മ ദൊരൈക്കണ്ണു അമ്മാളും ഒരു ദേവദാസി നർത്തകിയായിരുന്നു. നെല്ലൂരു മുനുസാമി നാട്ടുവനാറിൽ നിന്നും അമ്മയിൽ നിന്നും അവർ നൃത്തം പഠിച്ചു. ക്ഷേത്രത്തിലെ പരമ്പരാഗത നർത്തകരുടെ കുടുംബത്തിൽ ജനിച്ച അവർ മൈലാപ്പൂരിലെ കപാലീശ്വരർ ക്ഷേത്രത്തിൽ സേവനമനുഷ്ഠിച്ച അവസാന ദേവദാസിയാണ്. ദേവദാസി സമ്പ്രദായം നിരോധിക്കുന്ന നിയമം പാസാക്കുന്നതുവരെ കപാലീശ്വരർ ക്ഷേത്രം നൽകിയ ഒരു ചെറിയ വീട്ടിലാണ് അവർ താമസിച്ചിരുന്നത്. ദേവദാസി സമ്പ്രദായം നിരോധിച്ചതോടെ രക്ഷാകർതൃത്വവും വീടും നഷ്ടപ്പെട്ട അവർ നൃത്തം പഠിപ്പിച്ചുകൊണ്ട് ശിഷ്ട കാലം അതിജീവിച്ചു.

1971 ജനുവരി 22ന് അവർ അന്തരിച്ചു.

 കരിയർ 
മൈലാപ്പൂരിലെ കപാലീശ്വരർ ക്ഷേത്രത്തിലെ ദേവദാസി നർത്തകിയായാണ് ഗൌരി അമ്മാൾ തന്റെ നൃത്ത ജീവിതം ആരംഭിച്ചത്. കപാലീശ്വരർ ക്ഷേത്രത്തിലെ അവസാനത്തെ ദേവദാസി എന്നാണ് അമ്മാൾ അറിയപ്പെടുന്നത്. 1947 ൽ മദ്രാസ് ദേവദാസിസ് (പ്രിവൻഷൻ ഓഫ് ഡെഡിക്കേഷൻ) നിയമ പ്രകാരം ഇന്ത്യൻ സർക്കാർ ദേവദാസി സമ്പ്രദായം നിരോധിക്കുന്നതുവരെ അവർ ക്ഷേത്രത്തിൽ നൃത്തം ചെയ്തുവന്നിരുന്നു.

ഭരതനാട്യം ദേവദാസി സമ്പ്രദായത്തെ അടിസ്ഥാനമാക്കിയുള്ളതിനാൽ അതിനെ ഒരു സാമൂഹിക പരിഷ്കരണ പ്രസ്ഥാനത്തിന്റെ ഭാഗമായി തള്ളിക്കളയാതെ ഒരു കലാരൂപമായി അംഗീകരിക്കാനുള്ള ഇ. കൃഷ്ണ അയ്യരുടെ ശ്രമങ്ങളുടെ ഭാഗമായി 1932 ൽ ഗൌരി അമ്മാൾ മദ്രാസ് മ്യൂസിക് അക്കാദമിയിൽ നൃത്തം ചെയ്തു. 1936 ൽ രുഗ്മിണി ദേവി അരുണ്ഡേൽ തന്റെ ഭരതനാട്യം ഗുരുവാകാനായി അവരെ സമീപിച്ചപ്പോഴാണ് അമ്മാൾ പ്രശസ്തി നേടിയത്. രുക്മിണി കപാലീശ്വരർ ക്ഷേത്രത്തിൽ ചെന്നു "അഭിനയ" ത്തിൻറെ സൂക്ഷ്മതകൾ പഠിപ്പിക്കുന്നതിനായി അമ്മാളിനോട് ആവശ്യപ്പെടുകയാണ് ഉണ്ടായത്.

ഭരതനാട്യം പ്രകടനത്തിലെ ഗൌരി അമ്മാളിന്റെ അഭിനയവും ഭാവവും അവരുടെ സംഗീത പ്രതിഭയും വ്യാപകമായി ശ്രദ്ധിക്കപ്പെട്ടു. 1935 ൽ ഇന്ത്യൻ നാഷണൽ കോൺഗ്രസിന്റെ സിൽവർ ജൂബിലി ആഘോഷങ്ങളിൽ ആയിരുന്നു അവർ അവസാനമായി ഒരു പൊതു വേദിയിൽ പ്രകടനം നടത്തിയത്.

 ശ്രദ്ധേയരായ ശിഷ്യർ 
ബാലസരസ്വതി, രുക്മിണി ദേവി അരുൺഡെൽ, സുധറാണി രഘുപതി, കലാനിധി നാരായണൻ, സോനൽ മാൻസിംഗ്, യാമിനി കൃഷ്‌ണമൂർത്തി, നിർമ്മല രാമചന്ദ്രൻ തുടങ്ങി നിരവധി പ്രമുഖ നർത്തകർ ഗൌരി അമ്മാളിന്റെ ശിഷ്യരായിരുന്നു.

 പുരസ്കാരങ്ങളും ബഹുമതികളും 
1959 ൽ ഭരതനാട്യത്തിന് സംഗീത നാടക അക്കാദമി അവാർഡ് ഗൌരി അമ്മാളിന് ലഭിച്ചു. മദ്രാസ് മ്യൂസിക് അക്കാദമിയിൽ നിന്നുള്ള പുരസ്കാരവും അവർക്ക് ലഭിച്ചിട്ടുണ്ട്.

 അവലംബം 

വർഗ്ഗം:കേന്ദ്ര സംഗീതനാടക അക്കാദമി പുരസ്കാരം ലഭിച്ചവർ
വർഗ്ഗം:ഭരതനാട്യ നർത്തകർ
വർഗ്ഗം:1971-ൽ മരിച്ചവർ
വർഗ്ഗം:1892-ൽ ജനിച്ചവർ